בארצות-הברית ממחיזים את מעלליהם של עיתונאים, במזרח אירופה ודרום אמריקה יורים בהם, סטיב גובס משיב למבקריו ועוד חדשות תקשורת מהרשת העולמית
 כבר כמעט עשרים שנה שדן סבאג כותב את מדור הסקס המטונף, המצחיק וסר הטעם "סבאג לאב", המתפרסם ב"דה-סטרנגר" בסיאטל ובסינדיקציה בעשרות עיתונים ברחבי ארצות-הברית, ושבו הוא עונה בכנות ובישירות לשאלות הביזאריות ששולחים לו קוראיו. כעת, בטוויסט ביזארי לא פחות, הפכו חייו – שכוללים גם בן זוג חתיך ותומך וילד מאומץ בן 12 – למחזמר שמועלה בברודווי.  לעומת זאת, חייה של הבלוגרית האגרסיבית והאקסצנטרית ניקי פינק, שמנהלת את אתר החדשות ההוליוודי המאוד מצליח "Deadline Hollywood", עומדים להפוך לסדרה של HBO, מה שיזכה גם אותה בצק שמן.  ואילו חייו ואישיותו הצבעונית של העיתונאי הניו-יורקי האגדי גימי ברסלין יעמדו במרכזו של סרט תיעודי חדש שהפקתו תחל בקרוב.  עיתונאים שחושפים שחיתויות ברוסיה ממשיכים לחטוף מכות רצח, האנשים שמחטיפים להם את המכות ממשיכים להתחמק ללא כל עונש, וגם הגורמים הממשלתיים ששולחים את האנשים שמטילים אימה על העיתונות הרוסית עדיין מסתובבים חופשי.  מדינה נוספת שבה עיתונאים נופלים כמו זבובים היא הונדורס: מאז אפריל חוסלו באכזריות שבעה עיתונאים שהעזו לכתוב על הכאוס הפוליטי במדינה ועל עסקי הסמים המשגשגים בה.  המשטרה הלטבית, שעסקה בחיפושים אחר האקר שפרץ למאגר מידע ממשלתי והדליף לאינטרנט נתונים מביכים על השלטון, מיררה את חייה של עיתונאית מקומית שדיווחה על הסיפור.  תוכנה חדשה ומשופרת אמורה לדאוג לכך שהחדשות על המהפכה הבאה באיראן יעקפו את הצנזורה האינטרנטית של המדינה באופן אלגנטי יותר מבעבר.  אחרי שבשבוע שעבר למדנו ש"ניוזוויק" על הקרשים ושאם לא יימצא לו רוכש הוא ייסגר, השבוע אנו למדים שמצבו של המתחרה הוותיק "טיים" אינו טוב בהרבה.  אמנם הבטיחו לנו שהאייפאד יציל את עולם העיתונות, אבל אם ללמוד על-פי 360 עותקים דיגיטליים שהמגזין "GQ" מכר החודש, זה לא יקרה בזמן הקרוב.  ואם כבר אייפאד: אחד הכתבים של "Gawker" השתכר בסוף-השבוע ומצא את עצמו מתעצבן מאוד מפרסומת שהכריזה שההמצאה החדשה של אפל היא הדבר הכי מהפכני מאז המהפכה הצרפתית. הוא מיד כתב מייל ציני ועוקצני לסטיב גובס. באופן מפתיע למדי, גובס החליט לענות לו.  אחד ממנהיגי המורדים בתאילנד נורה בראשו בעת שהתראיין ל"ניו-יורק טיימס". הוא מת מפצעיו כעבור יומיים.  דייוויד קאר כותב על ההיגיון המאוד מיוחד שעומד מאחורי הכותרות המטופשות שניתנות לכתבות באינטרנט.  האם גיליאן טט, העורכת החדשה של ה"פייננשל טיימס", היא האשה החזקה ביותר בעולם העיתונות? ה"דיילי ביסט", שמקדיש לה כתבת פרופיל מפרגנת, סבור שכן.  מסתבר שמשבר העיתונות המודפסת טרם הגיע לגרמניה: הכנסות העיתונים במדינה לא ירדו באופן משמעותי מאז שנת 2004.  ואם כבר משבר העיתונות המודפסת: הנה מאמר, הלקוח מ"האטלנטיק", שדווקא טוען שבסוף הכל יבוא על מקומו בשלום. בחיי.  איש שמדבר + זבוב ענק + שידור חי = קטעים משוגעים.  ואם כבר זבובים וכתבי טלוויזיה, תמיד נחמד להיזכר בקליפ הקלאסי הזה. אין מצב שזה אמיתי, נכון?